**מילים  לשבת**

**שער הנגב - ערב שבת, כ"ד באלול תש"ע, 3 בספטמבר 2010**

**שלום לחברות ולחברים,**

**לפני חמש שנים בדיוק, בתחילת ספטמבר 2005,**

 **לאחר שוך המאבק על פינוי/גירוש האזרחים הישראלים מרצועת עזה,**

**כתבתי לכם את ארבעת הקטעים המופיעים כאן.**

 **לא נגעתי.**

**היום שאחרי**

אנחנו מלקקים את הפצעים. איש, אישה ופצעיה.

החולמים על מלכות שמים,כאן על פני אדמה זו, בוחנים היכן טעו בהבנת רצון הכל היכול.

ההוזים על קוממיות העם בכל המרחב שבין הנהר לים, ישקלו כיצד נכשלו בסיכול המזימה.

הנאמנים להתיישבות בדיונות הזהב של המואסי יתפללו לכיבוש רביעי (ודי ודי) של רצועת עזה.

החיילים והשוטרים יבכו את עלומיהם המתבזבזים על מלודרמות קיטשיות והפקות סבילברגיות.

צדיקי מצנע, שמלאכתם נעשית בידי האחר, שואלים:" איך מתפקדים לליכוד?". בררנו, כבר אי אפשר.

האיפכא מסתברים שואלים אם "להרוס בתים למען השלום" זה לא קצת האח המופרע של "רגישות ונחישות".

**קיץ שלא במהירה ישכח**

אנחנו, מתיישבי "סובב עזה", נתגעגע אל הרגע במחסום בו הצבענו בנון שלנטיות על המדבקה הצהובה שאיפשרה לנו לנוע בחופשיות, בעוד אחינו הכתומים מביטים בנו בערגה. (איכשהו, בצומת הבא, כבר ראינו אותם טוחנים את ניצבי המחסום בסיפורי עלי באבא חדשים)

נתגעגע אל דיווחי גלגל"צ (המעטים משהו) שסיפרו על עומסי תנועה בצומת שער הנגב בואכה סעד.

נערותינו תזכורנה בערגה את מחלקות החיילים החסונים שלא נחו לרגע (טוב, לרגע), התקלחו בטושינו והתרחצו בברכותינו.

היכן הם הימים, בהם יציאה לשוק בשדרות היתה משולה להחלטה אסטרטגית, שכרוכה בפרידה נרגשת מהילדים והאישה?!

ולפתע, שקט מפתיע. קצת מביך, השקט הזה. מה רוצים מאיתנו? איפה הטילים? איפה חסימות הצמתים? לאן הלכו כולם?

**גיאומטריה יהודית**

אי אפשר לבנות את המשולש, שקוקדקודיו הם (עם, ארץ, תורת) ישראל.

הסיכוי היחיד לקיום הבית היהודי השלישי לאורך דורות הוא לזנוח את המשולש ולהקים ציר דו ראשי, פלוראליסטי, בין עם ישראל לתורת ישראל.

ארץ ישראל (השלמה) תשלם את המחיר.

**אוהל ההידברות בסעד. נעילה.**

אמרה הכתומה היוקדת - אני עדיין באבל.  מתי מונחים לפני ואתם אומרים שירה?!

אמר הכחול העמוק - כאב המואסי שנזרק מאדמתו זועק אלי מחולות קטיף. צדק נעשה.

אמר להם תושב קרני שומרון - היום, בחנייה, מישהו קשר ליד הסרט הכתום שלי - סרט כחול. אני לא מוריד.

**עד כאן, דברי ימי אלול תשס"ה, ספטמבר 2005.**

**הצורך לשתף אתכם הפך לי מאז להרגל שבועי.**

**אתם מוזמנים להיזכר ב:** [**http://www.sng.org.il/meida/nihul/milim-shabat-alon05.htm**](http://www.sng.org.il/meida/nihul/milim-shabat-alon05.htm)

בשנים אלו עברנו ביחד ימי קושי בטחוני וימי התחזקות.

חווינו עזיבת תושבים ותלמידים וכעת אנחנו מתבשמים מצמיחה דמוגרפית ומאופקים כלכליים.

אנחנו מצויים בתקופת בנייה לצרכי מגורים, חינוך וקהילה. איננו מניחים ידינו מבינוי קהילתי, עשייה סביבתית ומחיזוק הזהות היהודית.

במקביל, אנחנו משמרים את התקווה להשלמה בין בניו של אברהם.

אני נשאל, לא אחת, מהו סוד היכולת שלנו לעמוד באתגרים המתמשכים ולצאת מחוזקים. אציע פיצוח:

בימי רעה, לא יראנו; לעת של חסד, איננו יהירים.

ולוואי ואהבה, אחריות ושמחה יהיו מנת חלקנו גם בשנה הבאה.

**שבת שלום ושנה טובה, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)